Амаль паўгода супрацоўнікі Прэзідэнцкай бібліятэкі працавалі са згаданымі артэфактамі. Тое, што атрымалася ў выніку — калекцыя, якая складаецца з больш як тысячы дакументаў і іх фрагментаў. Тут паперы былога архіва Савета народных камісараў БССР і асобных наркаматаў, знакі прысутнасці на Беларусі акупантаў у 1941 — 1944 гадах, кнігі, перыёдыка, лісты, паштоўкі, фотаздымкі, побытавыя рэчы, інструменты… Экспазіцыя складаецца з некалькіх вітрын і стэндаў. Гэта толькі малая частка знойдзеных, рэстаўраваных і сістэматызаваных матэрыялаў. Той, хто жадаў пабачыць тут нешта надзвычайнае, можа аказацца расчараваным. Па словах супрацоўнікаў Прэзідэнцкай бібліятэкі сапраўды ўнікальных артэфактаў сярод знойдзенага на паддашку няшмат. Але трэба разумець, што экспазіцыя найперш разлічана на спецыялістаў-гісторыкаў, для якіх каштоўнымі, інфармацыйна насычанымі з’яўляюцца рэчы, каля якіх чалавек, што “не ў тэме”, пройдзе і ўвагі не зверне. На выставе цікава будзе таму, хто можа ўбачыць у звычайных рэчах, з якіх складаецца будзённы побыт і жыццёвая завядзёнка, адлюстраванне вялікай гісторыі. Рэч успрымаецца па-рознаму, калі разглядаць яе адасоблена ці ў кантэксце. У археалогіі культурным слоем называецца зямля, у якой знаходзяць знакі жыццядзейнасці чалавека. Тут тая ж археалогія, хіба што без рыдлёўкі. Тут даводзіцца паглыбляцца ў сацыялогію грамадства, якая стварыла менавіта такі прадметны свет, і ў псіхалогію людзей, якія трымалі ў руках гэтыя рэчы, пісалі і чыталі тыя тэксты.